Document ID: 31978R1055

ΚΑΝΟΝΙΣΜΟΣ (ΕΟΚ) αριθ. 1055/78 ΤΗΣ ΕΠΙΤΡΟΠΗΣ της 19ης Μαΐου 1978 περί τροποποιήσεως διαφόρων κανονισμών στον τομέα του γάλακτος και των γαλακτοκομικών προϊόντων όσον αφορά την εφαρμογή των νομισματικών εξισωτικών ποσών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1038/78 (2) και ιδίως το άρθρο 6 παράγραφος 7, το άρθρο 7 παράγραφος 5 και το άρθρο 10 παράγραφος 3,
τον κανονισμό (ΕΟΚ) αριθ. 974/71 του Συμβουλίου της 12ης Μαΐου 1971, περί της λήψεως ορισμένων μέτρων συγκυριακής πολιτικής στον τομέα της γεωργίας εν συνεχεία της προσωρινής διευρύνσεως των περιθωρίων διακυμάνσεως των νομισμάτων ορισμένων Κρατών μελών (3), όπως τροποποιήθηκε τελευταία από τον κανονισμό (ΕΟΚ) αριθ. 557/76 (4) και ιδίως το άρθρο 3,
Εκτιμώντας:
ότι διάφοροι κανονισμοί τη Επιτροπής, περί της χορηγήσεως ενισχύσεων ή περί ειδικών μέτρων πωλήσεως βουτύρου ή αποκορυφωμένου γάλακτος σε σκόνη προκειμένου να ληφθεί υπόψη η αξία αυτών των προϊόντων όσον αφορά την εφαρμογή των νομισματικών εξισωτικών ποσών, τα οποία καθορίζονται δυνάμει του κανονισμού (ΕΟΚ) αριθ. 974/71 προβλέπουν την εφαρμογή ενός συντελεστού επί των ποσών που ισχύουν για τα εν λόγω προϊόντα- ότι για λόγους απλουστεύσεως της διοικητικής διαδικασίας, ενδείκνυται να προβλεφθεί ότι αυτοί οι συντελεστές καθορίζονται αποκλειστικά στον κανονισμό (ΕΟΚ) της Επιτροπής, ο οποίος καθορίζει τα νομισματικά εξισωτικά ποσά καθώς και ορισμένα ποσοστά που απαιτούνται για την εφαρμογή τους και ο οποίος τώρα είναι ο κανονισμός (ΕΟΚ) αριθ. 1036/78 (5) και ότι αυτοί δεν αναφέρονται πλέον σε κάθε κανονισμό, ο οποίος θεσπίζει ειδικά μέτρα-
ότι οι εν λόγω κανονισμοί είναι οι εξής:
- ο κανονισμός (ΕΟΚ) αριθ. 1282/72 της Επιτροπής της 21ης Ιουνίου 1972, περί της πωλήσεως βουτύρου σε μειωμένη τιμή στο στρατό και τις εξομοιούμενες προς αυτόν μονάδες (6), όπως τροποποιήθηκε τελευταία από τον κανονισμό (ΕΟΚ) αριθ. 2904/77 (7),
- ο κανονισμός (ΕΟΚ) αριθ. 1717/79 της Επιτροπής της 8ης Αυγούστου 1972, περί της πωλήσεως βουτύρου σε μειωμένη τιμή σε μη κερδοσκοπικά ιδρύματα και οργανισμούς (8), όπως τροποποιήθηκε τελευταία από τον κανονισμό (ΕΟΚ) αριθ. 2904/77,
- ο κανονισμός (ΕΟΚ) αριθ. 232/75 της Επιτροπής της 30ής Ιανουαρίου 1975, περί της πωλήσεως σε μειωμένη τιμή βουτύρου που προορίζεται για την παρασκευή προϊόντων ζαχαροπλαστικής και παγωτών (9), όπως τροποποιήθηκε τελευταία από τον κανονισμό (ΕΟΚ) αριθ. 367/78 (10),
- ο κανονισμός (ΕΟΚ) αριθ. 1624/76 της Επιτροπής της 2ας Ιουλίου 1976, περί ειδικών διατάξεων σχετικών με την καταβολή της ενισχύσεως για το αποκορυφωμένο γάλα σε σκόνη το μετουσιωμένο ή μεταποιημένο σε σύνθετες ζωοτροφές στο έδαφος άλλου Κράτους μέλους (11), όπως τροποποιήθηκε τελευταία από τον κανονισμό (ΕΟΚ) αριθ. 2724/77 (12),
- ο κανονισμός (ΕΟΚ) αριθ. 368/77 της Επιτροπής της 23ης Φεβρουαρίου 1977, περί της πωλήσεως σε δημοπρασία αποκορυφωμένου γάλακτος σε σκόνη, το οποίο προορίζεται για τη διατροφή χοίρων και πουλερικών (13), όπως τροποποιήθηκε τελευταία από τον κανονισμό (ΕΟΚ) αριθ. 787/78 (14),
- ο κανονισμός (ΕΟΚ) αριθ. 1844/77 της Επιτροπής της 10ης Αυγούστου 1977, περί της χορηγήσεως με δημοπρασία ειδικής ενισχύσεως στο αποκορυφωμένο γάλα σε σκόνη, το οποίο προορίζεται για τη διατροφή ζώων εκτός από νεαρούς μόσχους (15), όπως τροποποιήθηκε από τον κανονισμό (ΕΟΚ) αριθ. 787/78,
- ο κανονισμός (ΕΟΚ) αριθ. 649/78 της Επιτροπής της 31ης Μαρτίου 1978, περί της διαθέσεως σε μειωμένη τιμή βουτύρου παρεμβάσεως που προορίζεται για άμεση κατανάλωση υπό μορφή συμπεπυκνωμένου βουτύρου (16)-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι διατάξεις που εμφαίνονται στο άρθρο 8 του κανονισμού (ΕΟΚ) αριθ. 1282/72 και στο άρθρο 9 του κανονισμού (ΕΟΚ) αριθ. 1717/72 αντικαθίσταται αντίστοιχα από τις εξής διατάξεις:
"Τα νομισματικά εξισωτικά ποσά που εφαρμόζονται στο βούτυρο, το οποίο πωλείται δυνάμει του παρόντος κανονισμού, ισούνται προς τα νομισματικά εξισωτικά ποσά, τα οποία καθορίζονται δυνάμει του κανονισμού (ΕΟΚ) αριθ. 974/71, πολλαπλασιαζόμενα με το συντελεστή που εμφαίνεται στο παράρτημα Ι μέρος 5 στην αντίστοιχη σημείωση του κανονισμού της Επιτροπής, ο οποίος καθορίζει τα νομισματικά εξισωτικά ποσά.
Σε περίπτωση ανάγκης, η Επιτροπή δύναται να προσαρμόσει αυτόν τον συντελεστή."
Άρθρο 2
Το άρθρο 20 του κανονισμού (ΕΟΚ) αριθ. 232/75 αντικαθίσταται από το εξής άρθρο:
"Άρθρο 20
Όσον αφορά το βούτυρο και το συμπεπυκνωμένο βούτυρο που αναφέρονται στο άρθρο 6 παράγραφος 1 υπό α) και β) για το τμήμα βουτύρου, τα οποία πωλούνται δυνάμει του παρόντος κανονισμού, τα εφαρμοζόμενα νομισματικά εξισωτικά ποσά ισούνται προς τα νομισματικά εξισωτικά ποσά που καθορίζονται δυνάμει του κανονισμού (ΕΟΚ) αριθ. 974/71, πολλαπλασιαζόμενα με τον συντελεστή που εμφαίνεται στο παράρτημα Ι μέρος 5, στην αντίστοιχη σημείωση του κανονισμού της Επιτροπής, ο οποίος καθορίζει τα νομιστατικά εξισωτικά ποσά.
Σε περίπτωση ανάγκης, η Επιτροπή δύναται να τροποποιήσει αυτούς τους συντελεστές."
Άρθρο 3
Το άρθρο 9 του κανονισμού (ΕΟΚ) αριθ. 1624/76 αντικαθίσταται από το εξής άρθρο:
"Όσον αφορά το αποκορυφώμενο γάλα σε σκόνη, το οποίο αποστέλλεται προς το Κράτος μέλος προορισμού βάσει του παρόντος κανονισμού, τα εφαρμοζόμενα νομισματικά εξισωτικά ποσά ισούνται προς τα νομισματικά εξισωτικά ποσά, τα οποία καθορίζονται δυνάμει του κανονισμού (ΕΟΚ) αριθ. 974/71, πολλαπλασιαζόμενα με το συντελεστή που εμφαίνεται στο παράρτημα Ι μέρος 5 στην αντίστοιχη σημείωση του κανονισμού της Επιτροπής, ο οποίος καθορίζει τα νομισματικά εξισωτικά ποσά.
Σε περίπτωση ανάγκης, η Επιτροπή δύναται να προσαρμόσει αυτόν τον συντελεστή."
Άρθρο 4
Στο άρθρο 19 παράγραφος 2 του κανονισμού (ΕΟΚ) αριθ. 368/77:
οι λέξεις "συντελεστής 0,15" που εμφαίνονται στην πρώτη περίπτωση και
οι λέξεις "συντελεστής 0,25" που εμφαίνονται στην δεύτερη περίπτωση
αντικαθίστανται αντίστοιχα από τις λέξεις:
"συντελεστή, ο οποίος εμφαίνεται στο παράρτημα Ι μέρος 5 στην αντίστοιχη σημείωση του κανονισμού (ΕΟΚ) της Επιτροπής, ο οποίος καθορίζει τα νομισματικά εξισωτικά ποσά."
Προστίθεται το ακόλουθο εδάφιο:
"Σε περίπτωση ανάγκης, η Επιτροπή δύναται να προσαρμόσει αυτούς τους συντελεστές."
Άρθρο 5
Στο άρθρο 17 του κανονισμού (ΕΟΚ) αριθ. 1844/77 οι λέξεις "συντελεστή 0,25" αντικαθίστανται από τις λέξεις:
"συντελεστή, ο οποίος εμφαίνεται στο παράρτημα I μέρος 5 στην αντίστοιχη σημείωση του κανονισμού της Επιτροπής, ο οποίος καθορίζει τα νομισματικά εξισωτικά ποσά.
Σε περίπτωση ανάγκης, η Επιτροπή δύναται να προσαρμόσει αυτόν τον συντελεστή."
Άρθρο 6
Το άρθρο 13 του κανονισμού (ΕΟΚ) αριθ. 649/78 καταργείται.
Άρθρο 7
Ο παρών κανονισμός αρχίζει να ισχύει την 22α Μαΐου 1978.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 19 Μαΐου 1978.

Labels: 17
6